Kabhi suna hai tumne ?
Kabhi padha hai tumne ?
Maine kitna sab kuch likha hai tum pe
Agar padha hai toh uss mein apna naam khojne ki koshish ki hogi tumne
Aur suna hai toh meri aawaz mein mohabbat mehsoos ki hogi tumne
Aao na , Kuch der baithte hain saath
Kaho mujhse , Kuch batao Abhash ?
Kuch batao Abhash ?
Aise hi liya karti thi na naam tum mera
Sune huye kaafi waqt bhi beet gaya
Pukaaro na , Phir se aaj
Kuch baat karni hai 
Waqt hai tumhare paas ?
Itni buddhu bhi tum ho nahin ki samajh na paayo yeh sab tum par likha hai
Itna attitude bhi mat dikhao na ki batao hi na ki kaisa likha hai
Mere upar koi ek line bhi likh dena toh main pagal ho jayun khushi se ki mujhe koi chahta hai
Tumhare upar toh poori diary bhardi hai
Tumhe lagta toh hoga na , Yeh pagal aise kyun karta hai
Accha naraaz toh nahin ho na
Ki aksar log aankhon ki tareef karte hain aur main tumhaare chashmo pe pada rehta hoon
Sach mein , Tum bohot acchi lagti ho
Woh black waale frames hi pehna karo
Khud socho , Itna koi sochta hai dusre ko
Yakeen nahin hota toh aazmaalo
Pyar hai mujhko
Zara suno , Thodi hi der ke liye
Karo toh mulakkat
Kuch baat karni hai
Waqt hai tumhare paas ?
Tum bologi nahin toh mujhe samajh kaise aayega
Pata toh do , Tumhaare ghar mera khat kaise jayega
Ek minute , Kuch yaad aa raha hai
Tum bhi toh likhti thi
Ek dafa padhne ka mauka toh do , Bhejo kabhi
Mujhe pata hai mere liye nahin hoga
Par main jaan na chahta hoon ki itna khushnaseeb aur kaun hoga
Par ek baat toh pakki hai , Tumhe chah kar maine khud ko paa liya hai
Demand karo na , Phir se , Ek gaane ki
Tumhe sunaana chahta hoon
Akele baithe-baithe bohot gaa liya hai
Samjho na , Chand lamhe hi dedo aaj
Kuch baat karni hai
Waqt hai tumhaare paas ?
Kya meri aawaz kaan tak jaati hai tumhaare
Ya doosre kaan se bahar aa jaati hai tumhaare
Baatein bataana shuru karunga toh zaroori ho jaayegi
Chodh dunga sunaana toh adhoori ho jaayegi
Tumhe mere upar taras nahin aata kya ?
Ya aata hai ?
Aata hai toh dhang se jawab do
Itna kaun likhwaata hai ?
Aawaz de dena agar main tumse door jayoon
Par aana mat agar ek baar tumhe bhool jayoon
Kabhi achanak yun hi , Tumhaari zubaan pe
Mera naam aaya hai ?
Abhash
Abhash !!
Kuch baat karni hai
Waqt hai tumhaare paas ?
